DA Den Europæiske Unions Tidende C 224/18

Det Europæiske Økonomiske og Sociale Udvalgs Udtalelse om Forslag til Europa-Parlamentets og Rådets beslutning om Fællesskabets deltagelse i et forsknings- og udviklingsprogram, der gennemføres af flere medlemsstater til fordel for forskningsintensive SMV'er

(KOM(2007) 514 endelig — 2007/0188 (COD)).

(2008/C 224/04)

Rådet for Den Europæiske Union besluttede den 11. oktober 2007 under henvisning til EF-traktatens artikel 172 at anmode om Det Europæiske Økonomiske og Sociale Udvalgs udtalelse om:

Forslag til Europa-Parlamentets og Rådets beslutning om Fællesskabets deltagelse i et forsknings- og udviklingsprogram, der gennemføres af flere medlemsstater til fordel for forskningsintensive SMV'er

EØSU's præsidium henviste den 25. september 2007 det forberedende arbejde til Den Faglige Sektion for Det Indre Marked, Produktion og Forbrug.

På grund af sagens hastende karakter udpegede Det Europæiske Økonomiske og Sociale Udvalg på sin 445. plenarforsamling den 28. og 29. maj 2008, mødet den 29. maj 2008, Claudio Cappellini til hovedordfører og vedtog følgende udtalelse enstemmigt.

1. Konklusioner og henstilling

1.1 Det Europæiske Økonomiske og Sociale Udvalg (EØSU), som støtter målsætningerne for det fælles Eurostars forsknings- og udviklingsprogram, understreger behovet for at tage højde for de forskellige kategorier, størrelser og sektorer af SMV'er, når der vedtages nye EU-forsknings-, udviklings- og innovationspolitikker og –programmer møntet på og rettet mod SMV's reelle innovationsbehov.

1.2 EØSU glæder sig over medlemsstaternes forslag til vedtagelse af det fælles Eurostars-program med henblik på at støtte de såkaldte »forskningsintensive SMV'er« og bemærker, at det bør være åbent for alle SMV'er fra de lande, der medvirker i programmet og er villige til at deltage i innovationsprocesser.

1.3 EØSU understreger behovet for at identificere værktøjer med henblik på at inddrage alle EUREKA-medlemsstater i programmet, der ikke er indbefattet i det fælles Eurostars-program.

1.4 EØSU har betænkeligheder vedrørende kriteriet (1) for at medvirke i det fælles Eurostars program, som begrænser deltagelsen til forskningsintensive SMV'er, der »investerer 10 % eller mere af deres fuldtidsækvivalent eller årlige omsætning i forskningsaktiviteter«. Selv hvis den begrænsning kun anvendes på de forskningsintensive SMV'er, der foreslår projektet (projektleder), er denne definition af forskningsintensive SMV'er baseret på kodificerede indikatorer, som ser bort fra alle de forskellige former for »ikke-kodificeret viden« (2), medens det ofte er således, at højt innovative processer er stærkt præget af »stiltiende viden« (3).

1.5 Derfor hævder EØSU atter princippet om, at projekter af hensyn til en fair konkurrence om projektforslag bør udvælges på basis af kvaliteten af deres indhold, ledelsesmæssig erfaring inden for F&U og sammenhæng med programmets mål, således at man ikke udelukker et stort antal de innovative SMV'er, der er villige til at ansøge om deltagelse i Eurostars-programmet. Derudover bør der tillades finansiering af uddannelsesprogrammer, der sigter på at forberede ledere med ekspertise inden for effektiv overførsel af teknologi fra forskningsstadiet til produkter, der kan markedsføres.

1.6 I den henseende beder EØSU i overensstemmelse med de relevante procedurer i det fælles Eurostars-program om, at der oprettes en specifik budgetpost til tværnationale initiativer ledet af medlemsstater i samarbejde med SMV-organisationer, der er villige til at støtte spredningen af SMV-venlige informationer om resultaterne af Eurostars-projekter til en bredere kreds af SMV'er. En anden måde, hvorpå man kan give alle SMV'er, der er interesserede i Eurostars-programmets succes, mere »medejerskab«, kunne være at oprette en fælles database og flersprogede sektor-webplatformer, der skal oprettes og fremmes af SMV-organisationer og arbejdsmarkedets parter.

1.7 EØSU påpeger sine betænkeligheder vedrørende kriterierne for at fastsætte SMV's bidrag til de samlede projektomkostninger knyttet til F&U-aktiviteter. Det er vigtigt at gøre det klart, som tingene står, at SMV i henhold til det fælles Eurostars-program skal bidrage kollektivt til mindst 50 % af de F&U-relaterede projektomkostninger. Da dette kriterium vil udelukke mange markedsbaserede SMV'er, bør muligheden for at sænke denne grænse til 25 % under midtvejsevalueringen af Eurostars-programmet overvejes (4).

1.8 Senere bør betænkelighederne udtrykt af EU- og nationale SMV-organisationer og andre forskningsinteressenter tages op til overvejelse af de interesserede medlemsstater og EU's nationale myndigheder under de forskellige faser af tilsyn med gennemførelsen og spredningen af resultater. Et regelmæssigt check foretaget af EU's rådgivende gruppe om SMV og F&U kan gøres til et permanent redskab til teknisk høring for medlemsstater og andre myndigheder på EU- eller nationalt plan. I den henseende kunne EØSU's Markedsobservatorium i samarbejde med kategorien SMV også optræde som et rådgivende medlem af den rådgivende gruppe under tilsynet med gennemførelsen og formidlingsfaserne.

1.9 EØSU understreger, at det fælles Eurostars-program bør gennemføres på gennemsigtig og ubureaukratisk vis, så det bliver lettere for SMV at modtage informationer, deltage og især blive inddraget i opfølgningsaktiviteterne med relevante interesserede F&U-institutioner. Derfor bør projektfinansieringen ske ved betalinger af en samlet sum, og hvor en samlet sum ikke er forenelig med de nationale programmer, skal betalingen bestå af et standardbeløb.

1.10 Med henblik på effektiv implementering af Eurostars-programmet, bør regionale netværk styrkes, så de bliver i stand til at yde kvikskranke-service til støtte for innovative SMV'er, hvorved disse får reel adgang til europæisk F&U-finansiering. For at styrke bevidstheden om de særlige finansieringsprogrammer for forskningsintensive SMV'er bør man f.eks. styrke båndene mellem EUREKA-netværkene, andre eksisterende offentlig/private organer og EU/nationale/regionale SMV-organisationer yderligere og koordinere dem bedre. Der bør finansieres en række arrangementer via repræsentative SMV-organisationer for at skabe bevidsthed blandt SMV'erne og de interesserede organisationer om meningen med og betydningen af innovation og den rolle, innovation vil spille i EU's fremtid.

1.11 Resultatet af SMV-sektorernes projektudvælgelse inden for rammerne af Eurostars-programmet (5) skal offentliggøres på internettet af Eureka-netværket. Derudover skal der stilles en kort liste over støtteberettigede projekter med højt innovativt indhold, men som ikke er blevet finansieret, til rådighed. Listen skal angive nationale offentlig/private investorer, hvis der er behov for yderligere finansiering af programmet.

1.12 En effektiv koordinering mellem nationale myndigheder, der er ansvarlige for SMV og F&U-politikker og EUREKA, skal være sammenhængende og skal matche de af SMV-organisationerne og øvrige interessenter (herunder bl.a. private og offentlige forskningsorganer) udtrykte behov. EØSU appellerer til de interesserede EU-institutioner, medlemsstaterne og det slovenske og franske rådsformandskab om at sikre, at koordinationen gennemføres i overensstemmelse med SMV's forventninger og programmernes målsætninger.

1.13 EØSU slår i forbindelse med SMV'ernes deltagelse i F&U-finansieringsprogrammer og det fælles Eurostar-program kraftigt til lyd for, at den lange periode mellem indgivelsen af et forslag til dets godkendelse af EU forkortes, hvilket kan anspore SMV'erne til at indgive projekter.

1.14 EØSU understreger, at Kommissionen for at forbedre og øge SMV'ernes andel i F&U-finansiering bør undersøge muligheden for at flytte de uudnyttede ressourcer, der er til rådighed for SMV'er under kapitlet »Samarbejde« i det syvende forskningsprogram (som udgør 15 % af de »tematiske prioritetsbudget« i det sjette forskningsprogram), over til »Kapacitetsprogrammet« (CRAFT osv.), som er mere præcist møntet på SMV.

1.15 EØSU beder om, at der gives mere opmærksomhed til den uforholdsmæssigt store administrative byrde, der hviler på SMV, som kan være op til ti gange større end store virksomheders administrative byrde (6). En mindskelse af de forvaltningsmæssige udgifter og en forenkling af ansøgningsprocedurerne for de SMV'er, der giver sig i kast med F&U-programmer med andre europæiske og internationale partnere ville også være ønskeligt. EØSU så også gerne en løsning på spørgsmålet om ophavsrettigheder og europæiske patenter (7), hvor den aktuelle situation hæmmer konkurrenceevne og innovation i Europa. Endvidere kan adgang til patentering og ophavsrettigheder (8) også tælle som vigtige ikke-økonomiske aktiver i forbindelse med en konsolidering af partnerskaber mellem virksomheder, der deltager i internationale projekter.

2. Baggrund for udtalelsen

2.1 I det europæiske charter for små virksomheder godkendt af EU's ledere i 2000 blev det besluttet, at små virksomheder skal opfattes som hoveddrivkraften bag innovation og beskæftigelse såvel som for social og lokal integration i Europa (9). Derudover bebudede Kommissionen i oktober 2007 udarbejdelsen af en »lov om små virksomheder i Europa« (10), som skal definere en række foranstaltninger med det sigte at fremme iværksætterkultur, virksomhedskultur og adgang til kompetencer (11). I løbet af 2008 vil Kommissionen også undersøge en række initiativer vedrørende SMV'er (12) for at øge deres deltagelse i EU-programmerne.

2.2 På den baggrund er der opstået et forslag til et specifikt fælles Eurostars-program. Programmet, som er baseret på artikel 169 i EF-traktaten og som er designet til at supplere og sigte på aktiviteten »forskning til gavn for SMV'er« i det syvende forskningsrammeprogram, ledes af EUREKA og blev lanceret i fællesskab af 22 medlemsstater og fem andre EUREKA-lande (Island, Israel, Norge, Schweiz og Tyrkiet). For tiden har Eurostars-programmet 30 medlemsstater: Østrig, Belgien, Cypern, Tjekkiet, Danmark, Estland, Finland, Frankrig, Tyskland, Grækenland, Ungarn, Island, Irland, Israel, Italien, Letland, Litauen, Luxembourg, Nederlandene, Norge, Polen, Portugal, Rumænien, Slovakiet, Slovenien, Spanien, Schweiz, Tyrkiet, Det Forenede Kongerige.

2.3 Det syvende rammeprogram har indført mange af de foranstaltninger, der blev foreslået under revisionen af det sjette rammeprogram, med henblik på at udfylde lakunerne i politikkerne til gavn for SMV'er (13). Det syvende rammeprogram indbefatter en strategi for SMV'er, som inkorporerer både kvalitative og kvantitative foranstaltninger med henblik på at anspore til handling på såvel nationalt som regionalt niveau. Målet er at skabe virksomhedsklynger og -netværk, at forbedre paneuropæisk samarbejde mellem små virksomheder, der bruger informationsteknologi, at videreformidle god praksis inden for samarbejdsaftaler og støtte samarbejde mellem små virksomheder (14).

2.4 De 23 mio. registrerede SMV'er i EU udgør 99 % af alle virksomheder og står for to tredjedele af Europas omsætning, og det er også dem, der er nøgleaktørerne inden for bæredygtig udvikling (15). Men for at styrke konkurrenceevnen bør disse virksomheder rationaliseres og omgrupperes, så de udgør et sammenhængende hele med en kritisk masse og således at de kan drage fordel af udviklingen af særlige venturekapitalfonde, forskerparker, virksomhedsvæksthuse og regionale innovationspolitikker (16)

2.5 Derudover understreger rapporten fra Flash Eurobarometer, at SMV'ers vækst kan hæmmes af europæernes risikosky indstilling og manglende iværksætterånd (17). Det drejer sig derfor også i høj grad om sætte ind for at styrke iværksætternes rolle og understrege deres afgørende betydning for innovation, økonomisk fremgang og samfundets generelle velstand. Kun gennem ansvarsbevidste, aktive og idérige iværksættere, der har de bedste udfoldelsesmuligheder, vil det lykkes at nå Lissabon-målene (18).

2.6 De specifikke foranstaltninger, medlemsstaterne indfører for at støtte SMV'er, stimulerer og støtter dog ikke altid transnationalt forskningssamarbejde og teknologioverførsel. På baggrund af ændringerne på markederne og internationaliseringen af værdikæder, skal de europæiske SMV'er nu tilpasse sig den stærke globale konkurrence ved at engagere sig i konstant innovative processer i en endnu bredere international kontekst. Det fælles Eurostars-program skal belønne de SMV'er og offentlige og/eller private forskningsinstitutioner, der udfolder særlige anstrengelser for at støtte F&U-projekter, sprede kendskabet til deres resultater, og som overfører og bistår med at give adgang til viden. Det bør især belønne projekter, der inddrager institutioner og grupper og/eller enkeltstående SMV'er, som normalt deltager mindre eller har vanskeligheder med at få adgang til sådanne programmer. EØSU understreger betydningen af udvidelsen af bidraget til det fælles Eurostars-program til også at omfatte alle EUREKA-medlemsstaterne, især dem, der for nyligt blev optaget i EU og som kan drage fordel af den transnationale tilgang.

2.7 Det fælles Eurostars-program er målrettet mod forskningsintensive SMV'er, og vægten ligger på markedsorienterede F&U-projekter og tværnationale projekter med flere partnere (med mindst to indbyrdes uafhængige deltagere fra forskellige deltagende stater). Et vigtigt aspekt ved programmet er bottom-up-tilgangen, der sætter forskningsintensive SMV'er i stand til at sikre sig medejerskab og strategisk innovation i virksomhederne. Under sådanne omstændigheder er SMV'erne i stand til at kontrollere og påvirke resultaterne af løbende forskning på linje med de forretningsmæssige muligheder.

3. Formålet med det fælles Eurostars-program

3.1 Deltagelsen i forsknings- og udviklingsprogrammer i henhold til traktatens artikel 169 indebærer, at de deltagende EU-medlemsstater integrerer deres nationale forskningsprogrammer, i og med at de forpligter sig til at medvirke i et fælles forskningsprogram. Kommissionen har med artikel 169 som retsgrundlag identificeret fire potentielle initiativer. Et af disse er Eurostars, et fælles forskningsprogram for SMV'er og deres partnere.

3.2 Eurostars-programmet består af projekter foreslået af en eller flere SMV'er, som er etableret i de deltagende stater og som er aktivt involveret i F&U. Projekter kan gennemføres inden for alle videnskabelige eller teknologiske områder (men skal have et civilt formål). Projekterne skal være samarbejdsprojekter og skal indbefatte mindst to deltagere fra to forskellige lande, der deltager i Eurostars, som er aktive inden for forskellige aktiviteter i forbindelse med forskning, teknologisk udvikling, demonstration, uddannelse og spredningen af de dertil knyttede informationer. I tråd med SMV'ernes beskaffenhed er projektcyklussen kort. Et projekt må højst vare tre år, og senest to år efter gennemførelsen af projektet, skal resultatet af forskningen være klart til at blive markedsført.

3.3 Det fælles Eurostars-program kan være en betydelig løftestang for fællesskabsfinansiering: medlemsstaterne og fem andre EUREKA-lande (Island, Israel, Norge, Schweiz og Tyrkiet) vil bidrage med 300 mio. EUR. Fællesskabet vil supplere med yderligere en tredjedel af medlemsstaternes bidrag, hvilket fører til at programbudget på 400 mio. EUR i offentlig finansiering. Med forventede støttesatser på mellem 50 og 75 %, vil Eurostars kunne mobilisere yderligere mellem 133 og 400 mio. EUR i private midler i hele programperioden (løftestangseffekt). Den forventede deltagelse er beregnet ud fra en gennemsnitsudgift på 1.4 mio. EUR for hvert Eurostars-projekt. Med en gennemsnitlig finansiering på 50 %, en offentlig finansiering på 0,7 mio. EUR pr. projekt og et samlet budget for programmet på 400 mio. EUR kan 565 projekter finansieres.

3.4 Fællesskabets bidrag supplerer derfor med den manglende finansiering på et tidligt F&U-stadium, hvor innovative aktiviteter udgør en relativt høj risiko og hvor det ikke altid lykkes kun at tiltrække private investorer (19). Fællesskabets bidrag med offentlige investeringer til gavn for Eurostars-programmet vil stimulere flere forskningsintensive SMV'er til at søge private investeringer til udvikling af innovative produkter og tjenester.

3.5 Angående finansiering bør det overvejes at indføre skattelettelser for F&U-investeringer i medlemsstaterne, som kunne være attraktive for investorer selv i værste fald, da de så i det mindste kunne drage fordel af sådanne lettelser. Skattefordelen for SMV'er er en alternativ form for finansiering.

3.6 Der er dog betænkeligheder gående ud på, at en stor andel af SMV'erne kan blive hindret i at deltage i EU's initiativ om konkurrencedygtig innovation. I henhold til Eurostars-programmet, er kriteriet for forskningsintensive SMV'er, at de SMV'er, der foreslår projektet anvender mindst 10 % af deres omsætning eller fuldtidsækvivalenter til forskningsaktiviteter. Selv hvis den begrænsning anvendes på projektets forsøgspartner, kan dette stadig hindre mange små virksomheder i at foreslå innovative projekter. Følgen kan være, at programmet kun tiltrækker allerede etablerede højteknologiske virksomheder, der har adgang til andre, mere passende former for finansiering.

3.7 Desuden er F&U-udgifter i visse EU-lande meget ofte integreret med andre driftsomkostninger og kan derfor ikke identificeres separat (20). Derfor er definitionen af F&U-indikatorer, som OECD bruger, i visse tilfælde ikke passende, når de anvendes på små innovative virksomheder, fordi de ikke redegør for den andel af aktiviteterne, der er karakteriseret som »ikke-kodificeret viden«, som det er vanskeligt at sætte tal på (21).

3.8 Ligeledes i følge OECD er »High-Tech«-sektoren defineret som virksomheder med en F&U-andel i omsætningen på over 4 %. Denne sektor udgør selv i højt udviklede økonomier ca. 3 % af BNI, hvilket betyder at 97 % af alle økonomiske aktiviteter og de fleste af de innovative processer finder sted i sektorer defineret af OECD som »Mid-Tech« eller »Low-Tech«-sektorer (22). Tallene viser, at en stor del af de innovative virksomheder vil blive udelukket, hvis adgangen til finansieringsprogrammet er begrænset til en tærskel på 10 % F&U, hvorved man ikke ville udløse en positiv holdning til innovation, som ligger til grund for det europæiske initiativ.

3.9 Derfor mener EØSU, at projekterne skal udvælges på basis af kvalitet og overholdelse af programmets målsætninger og at man bør fjerne tærsklen på 10 % F&U.

3.10 Et andet krav i Eurostars-programmet er, at de deltagende forskningsintensive SMV'er skal være i stand til at udføre størsteparten af F&U-arbejdet. Samarbejde med andre partnere, som kan være andre SMV'er, lokale klynger, store virksomheder, der er rede til at dele programmål, forskningsinstitutioner eller universiteter bør ikke være udelukket. Derudover bør termen klynge også tage højde for behovet for at placere F&U-baserede SMV'er på universiteters eller højere læreanstalters områder for at øge samvirket mellem de to sider på en gensidigt berigende facon.

3.11 Med henblik på de respektive bidrag fra de innoverende SMV'er, der deltager i Eurostars-programmet, er det vigtigt at gøre klart, at det er de forskningsintensive SMV'er, der kollektivt mindst skal afholde mindst 50 % af F&U-udgifterne i projektet. Da dette kriterium ikke desto mindre stadig kan udelukke mange markedsbaserede SMV'er, bør muligheden for at sænke denne grænse til 25 % overvejes (23) i forbindelse med midtvejsevalueringen af Eurostars-programmet.

3.12 Forbindelserne til andre finansielle instrumenter omfattet af rammeprogrammet for konkurrenceevne og innovation bør stadig afklares. Finansieringsprogrammet bør også gøres mere fleksibelt og tilpasses SMV'ernes behov, samtidig med at man tager højde for positive erfaringer med garantifonde for forskning og udvikling, således at alle virksomheder kan operere med et længere forretningsperspektiv.

3.13 En bedre lovramme med systematisk høring af repræsentative SMV-organisationer og øvrige interessenter vil mindske driftsudgifter og risici, øge afkastet, øge strømmen af venturekapital og forbedre venturekapitalmarkedernes funktion. Dette vil især gavne de innovative SMV'er. Denne finansiering vil supplere den offentlige støtte til de meget tidlige (kim-) stadier af processen med at gøre forskningsresultater til kommercielle produkter.

3.14 Kommissionen har givet tilsagn om at fremme foranstaltninger til mere grænseoverskridende investeringer fra venturekapitalfonde (24). I Europa er venturekapitalmarkedet opsplittet, og består for tiden af 27 forskellige regelsæt. Dette har negative virkninger både på finansiering og investeringer.

3.15 Der er derfor behov for et bedre miljø for venturekapitalinvesteringer og for, at medlemsstater skaber incitamenter for private investorer til at medvirke i international forskning baseret på samarbejde (25) samt incitamenter til at fremme inddragelsen af støtteservice til SMV'er med det formål at bistå virksomheder, der med succes kommer igennem startfasen.

4. Forbedring af koordinationen i det fælles Eurostars-program

4.1 Sigtet med Eurostars-programmet er at bistå SMV'er inden for en hvilken som helst teknologisk, industriel, juridisk eller organisatorisk ramme, der er nødvendig for storstilet europæisk samarbejde mellem medlemsstaterne inden for anvendt forskning og innovation. Derfor vil det øge de forskningsintensives SMV'ers evne til at markedsføre nye og konkurrencedygtige produkter, processer og tjenester.

4.2 Projektets internationale tilgang kan føre til, at man undgår overlapning i forhold til innovation og bør være en anledning til at vedtage fælles politikker og indføre en hurtig procedure for at mindske den administrative byrde (26). Med hjælp fra Eurostars-programmet kan mange SMV'er blive ansporet til at drage fordel af internationalt samarbejde, når blot de er i stand til at foreslå og direkte styre et projekt. Imidlertid bør inddragelsen i integrerede projekter og kvalitetsnetværket planlægges omhyggeligt, så man udgår skævheder i projektdeltagelsen.

4.3 Udover støtte til F&U bør man også se på, hvorledes regeringerne kan støtte innovation mere direkte via tilvejebringelsen af den rette infrastruktur. Der findes et meget bredt fællesskab af forsknings»institutioner«, hvoriblandt nogle kan være sammenslutninger eller forskningsvirksomheder, hvis rolle det er at støtte innovation, navnlig i SMV. Der er også forskerparker og science shops, virksomhedsvæksthuse, regionale og lokale myndighedsorganer og videnformidlingsorganisationer. Alle disse yder en vigtig støtte til unge high-tech-SMV'er og tilmed til mere traditionelle SMV'er, som overvejer at gå over til innovationsbaserede strategier. Det slovenske rådsformandskab og det efterfølgende franske formandskab bør overvåge, hvorledes koordineringen af Eurostars-programmet på EU- og nationalt plan kan tilrettelægges, så det styrer mod de optimale niveauer og undgår overlappende funktioner og risiko for uklarhed blandt de eksisterende SMV-agenturer.

4.4 EØSU har i øvrigt flere gange henstillet, at en meget større del af EU's strukturfondsmidler anvendes til at udbygge den videnskabelige infrastruktur og skræddersys til SMV. Her kunne midler fra Den Europæiske Investeringsbank også gøre stor nytte (27).

Bruxelles, den 29. maj 2008 Dimitris DIMITRIADIS Formand for Det Europæiske Økonomiske og Sociale Udvalg

(1) http://www.eurostars-eureka.eu/.

(2) Hartmut Hirsch-Kreinsen, »Low-Tech« Innovations, Industry and Innovation, 02.2008.

(3) Pilot Project: http://www.pilot-project.org.

(4) A6-0064/2008 (ændringsforslag til forslaget), Europa-Parlamentet, Udvalget om Industri, Forskning og Energi, 2008.

(5) http://ec.europa.eu/research/sme-techweb/index_en.cfm?pg=results.

(6) Modeller til at mindske den uforholdsmæssigt store administrative byrde på SMV, Kommissionen, Maj 2007, Generaldirektoratet for Erhvervspolitik.

(7) The Cost Factor in Patent Systems, Université Libre de Bruxelles Working Paper WP-CEB 06-002, Bruxelles 2006, fra side 17.

(8) Forbedring af patentsystemet i Europa KOM(2007) 165.

(9) Europæisk charter for små virksomheder, Feira, Det Europæiske Råd, den 19.-20. juni 2000.

(10) Små og mellemstore virksomheder (SMV) — nøglen til øget vækst og beskæftigelse. En midtvejsevaluering af moderne SMV-politik. KOM(2007) 592 endelig af 4.10.2007.

(11) Luc Hendrickx, »UEAPME expectations on the proposal for a European Small Business Act«, 14.12.2007.

(12) http://ec.europa.eu/enterprise/innovation/documents_en.htm.

(13) CESE 245/2005,, 9.3.2005, UEAPME, Positionspapir om en efterfølger til det sjette rammeprogram for forskning og udvikling, 01/2005.

(14) En midtvejsevaluering af moderne SMV-politik. EUT C 234, 22.9.2005.

(15) Gennemførelse af Fællesskabets Lissabon-program: Finansiering af SMV'ers vækst — Merværdiskabelse på EU-plan, COM(2006) 349, 29.6.2006.

(16) Videnskab og teknologi, nøglen til Europas fremtid, KOM(2004) 353, 16.6.2004.

(17) Det Europæiske Observationscenter for SMV'er, Flash Eurobarometer 196, maj 2007.

(18) Investering i viden og innovation, INT/325, EUT C 256, 27.10.2007, s. 8.

(19) »Annual Survey of Pan-European Private Equity & Venture Capital Activity« 2004.

(20) The 2007 EU R&D Investment Scoreboard p. 20, Det Fælles Forskningscenter og Generaldirektoratet for Forskning and Directorate General Research.

(21) H. Hirsch-Kreinsen, »Low-Technology«: A forgotten sector in innovation policy, Faculty for Economics and Social Sciences, University of Dortmund, 15.3.2006; UAPME, »Towards an Innovation Policy for Crafts, Trades and SMEs«, 27.10.2004.

(22) Towards an Innovation Policy for Crafts, Trades and SMEs, UEAPME, 27.10.2004.

(23) Europa-Parlamentet, Udvalget om Industri, Forskning og Energi, A6-0064/2008.

(24) Kommissionen foreslår foranstaltninger til flere grænseoverskridende investeringer fra risikokapitalfonde, IP/08/15, 7.1.2008.

(25) Finansiering af SMV'ers vækst — Merværdiskabelse på EU-plan, KOM(2006) 349, 29.6.2006.

(26) Kommissionens forslag til mindskelse af den administrative byrde i 2008, MEMO/08/152 10.3.2008.

(27) EUT C 65, 17.3.2006, EUT C 256, 27.10.2007, s. 17.